Hlina, Alojz, poslanec NR SR (2024-05-10):
Ďakujem pekne. Vážený pán predsedajúci, vážená pani ministerka a vážené kolegyne, kolegovia, takto v piatoček skúsim ja k tejto téme. Možno by zaznela otázka, že aká je moja kvalifikácia vyjadrovať sa k tejto téme okrem toho, že som poslanec. Tak skúsim tak na základnú kalibráciu, nejakú predsa len tak vnútorne cítim, že by som sa mohol aj ja k tomu čiastočne vyjadriť. Aj taký záväzok mám voči môjmu susedovi Hviezdoslavovi. To som zvykol vždycky hovoriť, lebo ja som z Námestova a on bol, u nás pôsobil ten Pavol Országh Hviezdoslav. A aj kvôli nemu, aj kvôli iným, ktorí boli z tej časti, z ktorej som ja, nebudem ich tu menovať, bolo ich tam veľa, ktorí sme niečo svetu dali. Aj možno kvôli tomu, že moja mama bola v Matici, aj možno kvôli tomu, že ja som štúrovcov dal namaľovať do jednej našej prevádzky ešte pred 25 rokmi, keď národniari ešte jedli pizzu a vôbec neboli národniari, ja už som dávno vtedy. Čiže moja nejaká kvalifikácia takého národniarskeho srdca, takého je... A nie som ani to, čo tu bolo povedané, že celé je to len kvôli tomu, že niekomu sa pretnú nejaké fondy a nebudú mať nejaké peniaze a neviem čo všetko. To je moja a za to som Pánu Bohu vďačný, že moja veľká sloboda je v tom, že ja nemám žiadne fondy od nikoho za nič. Ja mám len to, čo si vyrobím. Čiže to chcem tým povedať, že som tu a stojím tu, ako nechcem tak pateticky povedať, lebo nemôžem ináč. Môžem aj ináč, mohol som už byť preč, ale chcel som to povedať, že napriek tomu, že som srdcom, mám naozaj, dovolím si tvrdiť kvalifikovane aj národniarsky, že to nehrám, hej, cítim patriotizmus. Mám rád túto krajinu a mal som, aj z rodiny si to nesiem, nemám žiadne fondy, čiže nesedí ani tá premisa, hej, že proste tu budem teda proti, lebo mi to nebude mať nejaké plnenia. A napriek tomu som za, aby pani ministerka už nebola našou ministerkou. Nech mi je to prepáčené, ale som za. Tie dôvody tu odzneli, nebolo ich málo a ja sa s nimi stotožňujem. Od niektorých kolegov tu zaznelo, že teda jak rešpektujú, že je naša ministerka, ja teda tiež rešpektujem, že demokracia umožnila, aby pani Šimkovičová bola naša ministerka, ale ja ako osoba ju nerešpektujem. Úprimne poviem, že mám ako s tým problém, lebo si myslím, že máme, máme na viac v niečom, že máme skúsiť aspoň pripustiť, že toto nie je tá cesta, ktorou vlastne sa Slovensko bude uberať, a že ten proces pôjde týmto, týmto spôsobom. Nominantka na ministra kultúry z dielne, zo stajne, z dielne teda SNS je výrazom toho, asi toho ich vnútorného prostredia, tej ich vnútornej firemnej kultúry a zodpovedá asi tomu nastaveniu. Ja len tak rozmýšľam, že tí otcovia zakladatelia toho SNS, že čo by asi tak povedali, že keby zistili, že jak to, jak to celé dopadlo, a že či toto, toto chceli, keď to zakladali, a či by sa trošku nebránili, že tento obraz nesedí. SNS sa nechalo, koľko, dvadsať rokov viesť, pardon za výraz, ožranom, normálne primitívnym ožranom, primitívnym hulvátskym človekom. Teraz ho vídavame v správach večer, jak všelijaké problémy má. A to fascinuje, že vlastne že tak dlho sme ho, tak dlho sa tolerovalo, že takýto človek nám vládne, a takto dopadol. A ja teda, ja ľuďom neprajem nič zlé, lebo sa hovorí, že karma je zdarma. Ja ľudom prajem, nech im je dobre, aspoň mi dajú pokoj, lebo keď im je dobre, tak ma neotravujú, nepýtajú. Čiže ja prajem každému, nech je tak, ako si myslí, že je pre neho dobre, aj terajšiemu predsedovi, teda ak dovolí, mu tiež zaprajem, aby nedopadol tak zle aj kvôli tomu, že ak majú byť nositeľmi toho národného odkazu, že predsa len nech niekedy sa tak zamyslia nad tým, že čo na tom začiatku tí otcovia zakladatelia chceli. Lebo to, čo je teraz, je naozaj smutné, je to tristné, celé je to tristné, že to SNS a tie ich nominácie. A to nie je len pani ministerka kultúry, hej? Tu máme aj pána Tarabu, ktorý sa tu zaskvel aj svojím vystúpením, ale aj to, čo stvára na tom ministerstve. To nie je ministerstvo životného prostredia, to je ministerstvo proti životnému prostrediu. Tie zákony, ktoré predkladá, ja sa nestíham diviť. Ja tu už týždeň čakám na medveďa a verím, že sa ho dočkám, a na to rúbanie, ktoré tiež budeme tuná prejednávať. A skúsim teda povedať, že v čom si myslím, že je problém. Problém je aj v tom, že ako je vôbec možné, že minister predkladá, predkladá taký, taký zákon. Máme tu ďalšiu nomináciu toho minist... čo to máte, to ministerstvo cestovného ruchu. To je tiež taký, jak vyzerá to byť na smutný príbeh, že ako utopiť nejaké peniaze. My sme tu mali a ešte stále máme že Ústav pamäti národa a to som ja tu ešte, keď som bol prvýkrát poslanec, som to vlastne na číslach zdokumentoval, že vlastne celý Ústav pamäti národa, prísne vzaté, vznikol len kvôli tomu, aby mal Víťazoslav Móric peniaze. Oni, oni boli, sídlili v budove Víťazoslava Mórica niekde v Ružinove a osemdesiat percent alebo sedemdesiat percent rozpočtu, myslím, ÚPN-ky išlo na to nájomné, hej? 	Preto SNS možno dovolila, aby vzniklo, aby teda Móric mal, myslím, že desať alebo koľko rokov nájomné, že celkovo vy tie nájomné máte radi a toto ma fascinuje. A pán Danko, aj u vás špeciálne, že veď vy by ste mali byť o niečo hrdejší, alebo jak sa to povie, presne vyskloňuje, že vám by J&T-áci nemali rozkazovať, že si musíte prenajať zrovna ich kancelárie, hej? A toto ma fascinuje, že vlastne sme sa, prvý znateľný výsledok celého toho ministerstva, ktoré to zachráni, je, že bude sídliť pri Eurovei na nábreží v celej budove, ktorá je ináč podľa mňa škaredo urobená, zle urobená, lacno urobená a ešte tú lacnotu povýšili, povýšili na umenie a národniarom to prenajali, že to je industriálny look. Ja som sa tam včera bol pozrieť a naozaj proste lacno, zle urobené, ale bude sa to prezentovať že teda industriál. To by ste tiež ako národniari mali sa vzoprieť. Národniari by mali sedieť, by som povedal, v takých priestoroch dôstojnejších, že nemusia sedieť v hangári a lacne urobenom, v mizernom betóne. Takže neviem, naozaj nevychádza to, veľa tých príbehov nesedí toho, čo sa snažíte prezentovať. A späť k pani ministerke a už budem končiť. Ja som teda, zaznelo veľa, nechcem sa tu opakovať, túto odbočku som si dovolil, že celá tá, je to aj takým spôsobom aj mizéria toho, že akým spôsobom, kde sa vlastne strana dopracovala. Vyzerá to, že to ešte ide k horšiemu. Takže, pani Šimkovičová, ja som tu zadeklaroval, ja som za, budem hlasovať za odvolanie, a nie preto, že mi utnú nejaké fondy, pretože si myslím, že Slovensko má na viac. Ja si myslím, že Slovensko má na to, aby malo ministra a ministerku kultúry, kde teda je nejak z toho príbehu zrejmé, že vytvára to aj nejaký obraz o tej krajine. Ja pripúšťam, že pani ministerka je teraz obrazom našej krajiny v určitom pohľade, lebo aj to sme my. Všetci tí, čo pozerajú tie „Vyvolený“ a „Farmár hľadá ženu“ a neviem. A teraz mi to niekto vravel, že údajne je populárne, je nejaká ruža či čo, hej? Áno, tak aj to sme my, hej, a títo ľudia už majú svoju ministerku. Otázka je, že či by sme ešte len predsa len trochu nezabojovali a neskúsili mať takú ministerku alebo ministra, ktorý by bol taký, by som povedal, že aj pre viacerých, hej, že predsa len aspoň to vyskúšať. To, čo odzneli tie body, súhlasím, stotožňujem sa, chcem jeden vyakcentovať a tým naozaj končím. A pre naše deti, teda ja nechcem tu byť patetický, ale fakt som tak nad tým zauvažoval, že dvojka alebo trojka na ministerstve kultúye, teda jeden z tých dôvodov, prečo by pani ministerka mala byť odvolaná, je aj ten u mňa, hej, a chcem ho vyakcentovať, to, že dvojka alebo trojka na ministerstve kultúry je pán Machala. Ten pán Machala, ktorý teda zapochyboval, či teda je Zem predsa len guľatá. Bolo to, myslím, 500 rokov dozadu, hej, jedného upálili, druhý to proste odvolal a potom to predsa len povedal, že predsa sa točí, že bolo to dávno. Malo, veci mali svoj vývoj, ale my sme sa tu už nejakým historickým vývojom dopracovali k tomu, že sa tu o niektorých veciach už nedebatuje a už sa teda všeobecne uznalo, dokonca aj fotky existujú, hej, že sú aj nejaké dôkazy osobných svedectiev, že je guľatá. A viete, ono to nie je také, že to neni nevinný brept, to tým chcem povedať. Toto keď sa to Machalovi stalo, on mal do hodiny letieť z toho ministerstva a cez okno mala letieť jeho taška. Tak a vláda sa nám mala ospravedlniť, vláda sa mala postaviť a ospravedlniť a povedať: Prepáčte, viete v tom zhone a strese sa stala chyba, proste táto nominácia určite nebola šťastná. Aby mu, úplne ho ako nezdisovali, tak by povedali, že teda že, no proste by sa mala s tým vysporiadať tak, že do hodiny, naozaj že do hodiny a ospravedlniť. A nič. A to mňa na tom mrzí. Lebo my máme deti, poniektorí už budeme mať aj vnukov, že proste jak môžte od tých detí chcieť, aby v tej škole počúvali, aby tým učiteľom verili, aby prijímali, aby vťahovali do toho nepopísaného mozgu, aby vťahovali tie informácie, že fakty sú fakty. Jak to od nich môžte chcieť, keď ony sa nejako pomimo alebo so záujmom, alebo pri nejakej diskusii dozvedajú. Ony nerozlišujú, či je dvojka, trojka, ony rozlišujú, že je nejaká vláda, niekto povedal, to nemusí byť pravda. Viete, to je naozaj že enormne nebezpečné. Enormne nebezpečné z pohľadu pre tie naše deti. Mňa to neovplyvní, ja som nezapochyboval, či je guľatá, alebo neni. Ale viete, z pohľadu nejakej základnej autority tých detí, ktoré sa to učia, tam naozaj vláda mala zareagovať veľmi prudko a veľmi ostro a ospravedlniť sa. A keď to neurobila, tak je to jeden pre mňa z ďalších dôvodov, ktorý som chcel osobne, aj kvôli tomu vystupujem, vyakcentovať, že už len za toto, už len za toto, hej, by mala, by mala pani ministerka opustiť. Takže ja to hovorím, že pani ministerka by nemala byť pani ministerkou kultúry. Hovorím to ako občan, hovorím to aj ako poslanec a, prísne vzaté, to hovorím aj ako sused. Lebo ja teda som vedľa na námestí SNP a to ministerstvo kultúry je tam vedľa. A tiež by som chcel mať dobrých susedov, i keď sa hovorí, že susedov si nevyberáš, ale keď si ich teda môžeš nejakým spôsobom aspoň čiastočne vybrať, alebo mať možnosť to ovplyvniť, tak predsa len by som pristal, keby na tom ministerstve, v peknej budove, ona je fakt pekná, málo ich je, ale má také svoje čaro, že máme na viac, aby sa tam nakoniec dostal niekto, kto teda nebude obrazom a tvárou tých, čo pozerajú Vyvolených a Farmár hľadá ženu, ale budú obrazom nás takých všeobjímajúcejších aj tí, čo to nepozeráme, lebo sú aj takí. Ja teda sa cítim ochudobnený, že to nepozerám, ale nebudem to ani pozerať. Ani naše deti to nepozerajú a máme sa dobre. Čiže máme na viac, máme na to, aby sme mali ministra kultúry proste s obrazom, ktorý bude akceptovateľnejší. A to som o tom Machalovi chcel naozaj povedať, a teda keď vidím pani ministerku tu, či ten, skúsim teda to, či predsa by ste ho nevyhodili, Machalu, lebo naozaj neskutočné, keď v roku 2024 dokáže niekto zapochybovať, či Zem je, alebo nie je guľatá. Nie pre nás, nie pre vás, nie pre nás, pre naše deti a pre našich vnukov je to veľmi dôležité z pohľadu nejakej autority, z pohľadu toho, že čo ich chceme učiť, k čomu ich chceme doznať, hej? Takže to je pre mňa veľmi dôležité. Ďakujem pekne.